ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251(2)(γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου περί πρότασης ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΠΕΡΙ ΜΕΤΡΩΝ ΕΝΘΑΡΡΥΝΣΗΣ ΣΤΟΝ ΤΟΜΕΑ ΤΗΣ ΑΠΑΣΧΟΛΗΣΗΣ [ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ]

2000/0195 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251(2)(γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου περί πρότασης ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΠΕΡΙ ΜΕΤΡΩΝ ΕΝΘΑΡΡΥΝΣΗΣ ΣΤΟΝ ΤΟΜΕΑ ΤΗΣ ΑΠΑΣΧΟΛΗΣΗΣ

1. ΙΣΤΟΡΙΚΟ

Η Επιτροπή υπέβαλε την ανωτέρω πρόταση οδηγίας βάσει του άρθρου 129 της συνθήκης στο Κοινοβούλιο και στο Συμβούλιο στις 20 Ιουλίου 2000.

Η Περιφερειων Οικονομική γνωμοδότησε στις 13 12 2000.

Η Οικονομική και Κοινωνική Επιτροπή γνωμοδότησε στις 28 Φεβρουαρίου 2001.

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 14 Φεβρουαρίου 2001.

Η Επιτροπή αποδέχθηκε 12 τροπολογίες που υπέβαλε το Κοινοβούλιο. Υπέβαλε τροποποιημένη πρόταση στις 27 Φεβρουαρίου 2001.

Το Συμβούλιο ενέκρινε ομόφωνα την κοινή του θέση στις 25 Ιουνίου 2001. Η Επιτροπή διατήρησε την πρότασή της όσον αφορά τα κύρια σημεία της.

Στις 23 Οκτωβρίου 2001 το Ευρωπαϊκό Κοινοβούλιο ενέκρινε σε δεύτερη ανάγνωση 14 τροπολογίες στην κοινή θέση του Συμβουλίου.

Η παρούσα γνώμη εκφράζει τη θέση της Επιτροπής επί των τροπολογιών του Ευρωπαϊκού Κοινοβουλίου σύμφωνα με το άρθρο 251 παράγραφος 2 υποπαράγραφος 3 εδάφιο γ της συνθήκης ΕΚ.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η παρούσα πρόταση θέτει σε εφαρμογή το άρθρο 129 της Συνθήκης. Αποτελεί τη νομική βάση για δαπάνες οι οποίες προκύπτουν κατά την εφαρμογή των διατάξεων του εν λόγω άρθρου και επιτρέπει την ανάπτυξη και την εμβάθυνση της ευρωπαϊκής στρατηγικής για την απασχόληση, σύμφωνα με τα συμπεράσματα του Ευρωπαϊκού Συμβουλίου της Λισσαβώνας. Ο κεντρικός στόχος της στρατηγικής αυτής είναι να καταστήσει την Ένωση ικανή να διαμορφώσει τις προϋποθέσεις για πλήρη απασχόληση και για περισσότερες και καλύτερες θέσεις εργασίας. Περιλαμβάνει κατευθυντήριες γραμμές που καθορίζονται σε ευρωπαϊκό επίπεδο και εθνικά σχέδια δράσης που εφαρμόζονται από τα κράτη μέλη.

Σε αυτό το ευρύτερο πλαίσιο, η παρούσα πρόταση για απόφαση περί κοινοτικών μέτρων ενθάρρυνσης στον τομέα της απασχόλησης στοχεύει κατά πρώτο λόγο στην υποστήριξη της συνεργασίας μεταξύ των κρατών μελών σε θέματα ανάλυσης, έρευνας και εποπτείας των πολιτικών για την αγορά εργασίας. Αυτού του είδους η συνεργασία θα κατευθύνεται από την ανάπτυξη της οικονομίας που βασίζεται στη γνώση, την ανάγκη για τον εντοπισμό των ορθών πρακτικών, την προώθηση των ανταλλαγών και της μεταφοράς πληροφοριών και εμπειριών, και τη διαμόρφωση ενεργούς ενημερωτικής πολιτικής για τους σκοπούς αυτούς.

3. ΓΝΩΜΗ ΤΗΣ ΕΠΙΤΡΟΠΗΣ ΠΕΡΙ ΤΩΝ ΤΡΟΠΟΛΟΓΙΩΝ ΠΟΥ ΥΠΕΒΑΛΕ ΤΟ ΚΟΙΝΟΒΟΥΛΙΟ

3.1. Σύνοψη της θέσης της Επιτροπής

Η Επιτροπή μπορεί να αποδεχτεί εννέα τροπολογίες, τέσσερις πλήρως και πέντε ως προς το πνεύμα τους.

Η Επιτροπή δεν μπορεί να αποδεχθεί πέντε από τις τροπολογίες που ενέκρινε το Κοινοβούλιο.

3.2. Τροπολογίες του Κοινοβουλίου σε δεύτερη ανάγνωση

3.2.1. Τροπολογίες που έγιναν δεκτές

3.2.1.1. Τροπολογία 1 (Άρθρο 3(1)(ζ))

Η τροπολογία αυτή προβλέπει ότι η εφαρμογή μιας ενεργούς και διάφανης πολιτικής πληροφόρησης όσον αφορά την ευρωπαϊκή στρατηγική για την απασχόληση θα λάβει υπόψη τις απαιτήσεις των ευρωπαίων πολιτών.

3.2.1.2. Τροπολογία 2 (Άρθρο 4(1)(β))

Η τροπολογία αυτή προβλέπει ότι η υποστήριξη κατά την εκτίμηση των εθνικών σχεδίων δράσης για την απασχόληση θα περιλάβει την αξιολόγηση του τρόπου με τον οποίο οι κοινωνικοί εταίροι και οι τοπικές και περιφερειακές αρχές μπορούν να συμμετέχουν πλήρως στην υλοποίησή τους.

3.2.1.3. Τροπολογία 3 (Άρθρο 4(1)(γ))

Η τροπολογία αυτή αναφέρει ότι η εκτίμηση των αποτελεσμάτων της ευρωπαϊκής στρατηγικής για την απασχόληση θα συμπεριλάβει αξιολόγηση της μεθοδολογίας που χρησιμοποιεί.

3.2.1.4. Τροπολογία 14 (Άρθρο 12(3)(νέο))

Η τροπολογία αυτή διευκρινίζει ότι η Επιτροπή μπορεί να προσφεύγει σε τεχνική και/ή διοικητική βοήθεια, καθώς και σε δαπάνες υποστήριξης προκειμένου να εφαρμόζει αποτελεσματικά τις δραστηριότητες που περιλαμβάνει το πρόγραμμα αυτό των μέτρων ενθάρρυνσης.

3.2.2. Τροπολογίες που γίνονται κατ' αρχήν αποδεκτές

3.2.2.1. Τροπολογία 4 (Άρθρο 4(2))

Η τροπολογία αυτή προβλέπει ότι οι δραστηριότητες που πρέπει να γίνουν, πρέπει να λαμβάνουν ιδιαίτερα υπόψη τη δύσκολη κατάσταση στην οποία βρίσκονται τα άτομα τα οποία αντιμετωπίζουν διάφορα προβλήματα στις προσπάθειές τους να αποκτήσουν πρόσβαση στην αγορά εργασίας. Η πτυχή της τροπολογίας που απαιτεί τη διεξαγωγή μελετών για τις υπηρεσίες υποστήριξης προς όσους έχουν υπό την ευθύνη τους παιδιά, δεν μπορεί να γίνει δεκτή επειδή προβλέπεται σε άλλο σημείο.

3.2.2.2. Τροπολογία 5 (Άρθρο 4(4)(νέο))

Η τροπολογία αυτή υπογραμμίζει τη σημασία των δραστηριοτήτων που σχετίζονται με την ευαισθητοποίηση, τη συνεργασία και τις ανταλλαγές εμπειρίας στο πλαίσιο της εφαρμογής της ευρωπαϊκής στρατηγικής για την απασχόληση. Το τμήμα που ζητά τη διάθεση των δημοσιονομικών πόρων για την υλοποίηση πιλοτικών σχεδίων δεν μπορεί να γίνει δεκτό διότι ξεπερνά το πεδίο του προγράμματος. Επιπλέον η χρηματοδότηση τέτοιων σχεδίων προβλέπεται ήδη σε άλλα κοινοτικά μέσα.

3.2.2.3. Τροπολογία 6 (Άρθρο 5(1α) (νέο))

Ο σκοπός αυτής της τροπολογίας είναι να παρέχει ειδικά μέτρα ενημέρωσης για να καθοριστεί καλύτερα η ευρωπαϊκή στρατηγική για την απασχόληση και τα θέματα ισότητας των δύο φύλων όσον αφορά την πρόσβαση στην αγορά εργασίας. Εφόσον η τροπολογία 1 γίνεται δεκτή, οι στόχοι αυτοί λαμβάνονται υπόψη.

3.2.2.4. Τροπολογία 7 (Άρθρο 5 τελευταία παράγραφος (νέο))

Σύμφωνα με αυτή την τροπολογία, η φύση και το πεδίο των αποτελεσμάτων αυτού του προγράμματος μέτρων ενθάρρυνσης πρέπει να ικανοποιούν την ανάγκη του κοινού για ενημέρωση και διαφάνεια. Εφόσον η τροπολογία 1 γίνεται δεκτή και αυτό λαμβάνεται υπόψη.

3.2.2.5. Τροπολογία 8 (Άρθρο 6)

Η τροπολογία αυτή ζητά συνοχή με άλλα προγράμματα και μπορεί να γίνει δεκτή. Ωστόσο είναι καταλληλότερη μια γενική παραπομπή στην ανάγκη εξασφάλισης μιας τέτοιας συνοχής παρά ο εξαντλητικός προσδιορισμός των άλλων σχετικών προγραμμάτων. Ο τρόπος με τον οποίο εξασφαλίζεται η συνοχή είναι ευθύνη της Επιτροπής.

3.2.3. Τροπολογίες που δεν γίνονται αποδεκτές

3.2.3.1. Τροπολογία 9 (Άρθρο 8)

Σύμφωνα με την τροπολογία αυτή, απαιτείται μια συμβουλευτική επιτροπή για την επίβλεψη του προγράμματος. Αν και η Επιτροπή πρότεινε μια τέτοια επιτροπή, τώρα τάσσεται υπέρ μιας διαδικασίας συνδυασμού συμβουλευτικής επιτροπής και επιτροπής διαχείρισης, όπως προβλέπει το κείμενο της κοινής θέσης.

3.2.3.2. Τροπολογία 10 (Άρθρο 9)

Σύμφωνα με την παραπάνω θέση, η Επιτροπή απορρίπτει την τροπολογία αυτή που προτείνει τη διαγραφή του άρθρου που προβλέπει τη διαδικασία συνδυασμού συμβουλευτικής επιτροπής και επιτροπής διαχείρισης.

3.2.3.3. Τροπολογία 11 (Άρθρο 10)

Η τροπολογία αυτή ζητά τα ετήσια σχέδια των δραστηριοτήτων που πραγματοποιούνται, να καθορίζουν τη φύση και το πεδίο της συνεργασίας με άλλα κοινοτικά προγράμματα και με αποκεντρωμένους οργανισμούς. Η συνοχή αυτού του προγράμματος με άλλα κοινοτικά μέσα και πολιτικές προβλέπεται σε άλλο σημείο της απόφασης αυτής. Ο τρόπος με τον οποίο θα επιτευχθεί αυτό είναι ευθύνη της Επιτροπής.

3.2.3.4. Τροπολογία 12 (Άρθρο 11)

Η τροπολογία αυτή επιδιώκει να προσδιορίσει τις σχέσεις και τους δεσμούς που πρέπει να διέπουν τις επιτροπές και τους κοινωνικούς εταίρους και συνεπώς αντιβαίνει στους θεσμικούς κανόνες που ισχύουν.

3.2.3.5 Τροπολογία 13 (Άρθρο 12 (1))

Η τροπολογία αυτή προβλέπει προϋπολογισμό ύψους 65 εκατ. EUR, συγκριτικά με το ποσό των 55 εκατ. EUR που πρότεινε η Επιτροπή και το οποίο θεωρείται επαρκές.

3.3. Τροποποιημένη πρόταση

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ορίζεται παραπάνω.